許彦周所作墨戲爲之贊
作者：釋德洪
朝代：宋

paragraphs: 異哉土蛇，登樹而怒。
怒見脊尾，口眼可懼。
王孫地坐，氣讋毛豎。
欲去不敢，攀枝而顧。
豐狐行藏，心常愧負。
見之而走，敏若脱兔。
孰能傲然，如此老樹。
與之相親，不驚不怖。
問何能爾，以無我故。
酒色海中，有萬奇趣。
不出二種，猜疑掉舉。
蓋無常蛇，終不赦汝。
居士圖之，以警未悟。
覺範一見，笑手爲拊。